Le fa go ntse jalo ditumalano ga di diragale, ka jaanong ba tewa gore ba duele madi a mantsi gore ba neelwe ditlankana tsa ditsha.A re ditsha tse di sa tlhabololwang tse di neng di neetswe banni ga di a tlhabololwa ka jalo di nna maiphitlho a dirukutlhi, a tla a re dikgang tsa go nna jalo ditshwanetse go tsenngwa leitlho go tila gore banni ba tlhokofadiwe.Rre Pule o boletse gape gore ofisi ya kabo ditsha e tshwanetse go fefosa go baya ditsha, gore batho ba age. Mme Juliet Moumakwa o ne a dumalana le Rre Pule a re lekgotla la kaboditsha le mo gakolotse gore a se ka a nama a tlhabolotse setsha sa gagwe ka o filwe setsha se go lebegang se le fa go rulaganyeditsweng go aga tsela teng.Mme Moumakwa a re o ne a emetse ofisi ya kaboditsha dingwagangwaga go mo rebola gore a age.Mongwe wa batho ba koo Rre Quite Ndope, o akgoletse Rre Masimolole go bo a bone go tlhokega go tla go bua ka kgang e ya lefatshe, e ope a se keng a ba fa sebaka sa go bua ka yone.